Klaus Iohannis, mesaj de Ziua Românilor de Pretutindeni: Trebuie să clădim o țară în care concetățenii plecați peste granițe să revină cu bucurie.
Pe 30 mai este sărbătorită Ziua Românilor de Pretutindeni. Președintele Klaus Iohannis a transmis un mesaj românilor din Diaspora. Klaus Iohannis amintește că în timpul gravei perioade pandemice, mulți români din străinătate s-au întors, nu numai cu gândul, în țara natală.
Președintele Klaus Iohannis a transmis, duminică, un mesaj pentru românii din Diaspora, de Ziua Românilor de Pretutindeni, spunând că le mulțumește celor care au dat dovadă solidaritate față de cei rămași în țară."Sărbătorim în ultima duminică a lunii mai Ziua Românilor de Pretutindeni, o zi specială, dedicată diasporei. Vă purtăm în gând pe toți cei care sunteți departe de casă și de cei dragi și știm cât de dificil v-a fost în acest ultim an de grea încercare, în care, din cauza pandemiei, au fost necesare măsuri speciale de protecție. Vă mulțumesc tuturor pentru responsabilitatea de care ați dat dovadă și solidaritatea pe care ați manifestat-o față de cei rămași în țară", a transmsi președintele Klaus Iohannis, duminică.Acesta amintește că în timpul gravei perioade pandemice, mulți români din străinătate s-au întors, nu numai cu gândul, în țara natală, unii revenind temporar sau chiar definitiv acasă.El spune că vaccinarea oferă posibilitatea de a pune capăt pandemiei."Multe alte familii au fost însă despărțite din cauza contextului epidemiologic, dar vaccinarea împotriva COVID-19 ne oferă acum posibilitatea să punem capăt pandemiei și să ne reluăm toate activitățile în siguranță, să putem călători din nou pentru a ne reuni cu cei dragi. Depășirea crizei sanitare ne va permite să ne concentrăm toate eforturile asupra unui obiectiv de o însemnătate fundamentală: construirea României post-pandemice. Beneficiind de fondurile europene care vor facilita investiții masive în toate domeniile, țara noastră va intra într-un amplu proces de dezvoltare și reforme. Avem nevoie de talentul și competența tuturor românilor pentru a clădi împreună o țară prosperă, care oferă oportunități și șanse reale tuturor, o țară în care concetățenii noștri plecați peste granițe să revină cu bucurie", a mai spus Klaus Iohannis.Președintele a urat "La mulți ani" românilor de pretutindeni.